D ô v o d o v á  s p r á v a
Všeobecná časť: 
Ministerstvo dopravy, pôšt a telekomunikácií Slovenskej republiky predkladá návrh Nariadenia vlády Slovenskej republiky o technických požiadavkách na určité súčasti a charakteristiky poľnohospodárskych kolesových traktorov a lesných kolesových traktorov  (ďalej len „nariadenie vlády“) podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov a podľa § 5 ods. 26, § 6 ods. 16, § 7 ods. 19 a § 8 ods. 24 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov (ďalej len „zákon č. 725/2004 Z. z.“).

Predloženým nariadením vlády sa do právneho poriadku Slovenskej republiky preberá Smernica Rady 89/173/EHS z 21. decembra 19889 o aproximácii právnych predpisov členských štátov o určitých súčastiach a charakteristikách kolesových poľnohospodárskych alebo lesných traktorov v platnom znení.
Týmto nariadením vlády sa na účely typového schvaľovania ES ustanovujú technické požiadavky, ktoré musia spĺňať určité súčasti a charakteristiky poľnohospodárskych traktorov alebo lesných traktorov.
Spôsob zavedenia aproximačného odkazu podľa § 3 ods. 3 zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky priamo v texte (odkázať na prílohu smernice s uvedením plného znenia označenia smernice) bol dohodnutý s Úradom vlády Slovenskej republiky – Inštitútom pre aproximáciu práva a odsúhlasený na rokovaní Legislatívnej rady vlády Slovenskej republiky dňa 28.6.2005.
Predložený návrh nariadenia vlády je v súlade s Ústavou Slovenskej republiky, zákonom č. 725/2004 Z. z., s medzinárodnými zmluvami, ktorými je Slovenská republika viazaná, ako aj s právom Európskych spoločenstiev a Európskej únie. 
Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.
Prerokovanie návrhu nariadenia vlády Radou hospodárskeho a sociálneho partnerstva Slovenskej republiky nie je potrebné.

Doložka zlučiteľnosti právneho predpisu
s právom Európskych spoločenstiev a Európskej únie

1.	Predkladateľ právneho predpisu:
Vláda Slovenskej republiky.
2.	Názov návrhu právneho predpisu:
Nariadenie vlády Slovenskej republiky o technických požiadavkách na určité súčasti a charakteristiky poľnohospodárskych kolesových traktorov a lesných kolesových traktorov.
3.	Problematika návrhu právneho predpisu:
a)   je  upravená v práve Európskych spoločenstiev: 
	- primárnom práve v Zmluve o založení Európskeho spoločenstva v platnom znení (Hlava V – Doprava a kapitola 3. Hlavy VI.) 
	- sekundárnom práve 
-Smernica Rady 89/173/EHS zo 21. decembra 1988 o aproximácii právnych predpisov členských štátov týkajúcich určitých súčastí kolesových poľnohospodárskych alebo lesných traktorov zmenená a doplnená smernicou Európskeho parlamentu a Rady 97/54/ES z 23. septembra 1997, smernicou Komisie 2000/1/ES zo 14. januára 2000, Aktom o pristúpení Rakúska, Švédska a Fínska, Aktom o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky a o úpravách zmlúv, na ktorých je založená Európska únia,
-Smernica Rady 70/156/EHS zo 6.2.1970 o zblížení zákonov členských štátov, týkajúca sa typového schvaľovania motorových a ich prípojných vozidiel.
 
b)	  nie je upravená v práve Európskej únie: 	
c)	  nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev. 

4.	Záväzky Slovenskej republiky vo vzťahu k Európskym spoločenstvám a Európskej únii:
a)	prijatie tohto nariadenia vlády je plnením záväzkov Slovenskej republiky vyplývajúcich zo Zmluvy o pristúpení Slovenskej republiky k Európskej únii, najmä  z článku 2 Aktu o podmienkach pristúpenia,  
b)	z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie,

c)	z gestorstva smerníc vyplýva pre Slovenskú republiku povinnosť transponovať smernicu Rady 92/23/EHS v platnom znení najneskôr  do 31.12.2004,

d)	v danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,

e)  Smernica Rady 89/173/EHS zo 21. decembra 1988 o aproximácii právnych predpisov
     členských štátov týkajúcich určitých súčastí kolesových poľnohospodárskych alebo 
     lesných traktorov je prebratá v úplnom rozsahu.

5. Stupeň zlučiteľnosti návrhu právneho predpisu s právom Európskych spoločenstiev :     úplný 

6. Gestor a spolupracujúce rezorty:

Ministerstvo dopravy, pôšt a telekomunikácií SR

Osobitná časť:
K § 1
Vymedzujú sa traktory, na ktoré sa vzťahuje nariadenie vlády.
K § 2
Na účely nariadenia sa definujú základné pojmy. Vychádza sa zo smernice Rady 89/173/EHS, ktorá ustanovuje, že členské štáty nesmú odmietnuť udeliť typové schválenie ES alebo národné typové schválenie vozidla z dôvodov týkajúcich rozmerov a prípojnej hmotnosti, regulátora otáčok a krytia hnacích súčastí, vyčnievajúcich dielov a kolies, čelných okien a ostatných sklených výplní, mechanického spojovacieho zariadenia medzi traktorom a ťahaným vozidlom, vrátane vertikálneho zaťaženia v bode pripojenia, umiestnenia a spôsobu upevnenia rôznych štítkov a údajov na karosérii traktora alebo zariadenia na ovládanie bŕzd vlečného vozidla, ak sú splnené požiadavky smernice, ani zakázať registráciu, predaj alebo uvedenie do prevádzky alebo používanie takých vozidiel.

K § 3
Určujú sa technické požiadavky, ktoré musí spĺňať určité súčasti poľnohospodárskych alebo lesných traktorov. 
Technické požiadavky sú ustanovené v prílohách k smernici Rady 89/173/EHS, ktorá sa preberá týmto nariadením vlády formou aproximačného odkazu.

K § 4 
Ustanovuje sa postup pri podávaní žiadosti a schvaľovaní typového schválenia ES traktora vzhľadom na jednotlivé súčasti a charakteristiky, postup pri udelení značky ES typového schválenia konštrukčnej časti čelného okna alebo inej sklenej výplne alebo mechanického spojovacieho zariadenia, ak boli schválené v súlade s požiadavkami podľa tohto nariadenia vlády.
Obsahuje ustanovenia o žiadosti o udelenie typového schválenia. Formou aproximačného odkazu stanovuje vzor osvedčenia o typovom schválení.

K § 5 
Uvádzanie vozidiel do prevádzky v premávke na pozemných komunikáciách upravuje zákon č. 725/2004 Z. z. V § 4 je upravený postup štátneho dopravného úradu pri typovom schvaľovaní. Evidenciu vozidiel typovo schválených ES a ich používanie v premávke na pozemných komunikáciách upravuje zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov. Kontrolu vnútorného trhu vo veciach ochrany spotrebiteľa upravuje zákon č. 128/2002 Z. z. 
Slovenskej republike sú kompetencie v danej oblasti rozdelené medzi Ministerstvo dopravy, pôšt a telekomunikácií SR (schvaľovanie technickej spôsobilosti vozidiel pred uvedením do prevádzky), Ministerstvo vnútra SR (evidencia vozidiel) a Ministerstvo hospodárstva SR (obchod, ochrana spotrebiteľa).
Vychádza sa zo smernice Rady 89/173/EHS, ktorá ustanovuje, že členské štáty nesmú odmietnuť ani zakázať umiestňovať na trh čelné okná alebo iné sklene výplne alebo mechanické spojovacie zariadenia, ak sú vybavené značkou ES o typovom schválení konštrukčnej časti. Kontrolu vnútorného trhu vo veciach ochrany spotrebiteľa upravuje zákon č. 128/2002 Z. z. 

K § 6
Vymedzuje transponovaný právny akt Európskych spoločenstiev.

K § 7
Ustanovuje sa účinnosť nariadenia vlády.

K prílohe
Obsahuje označenie preberaného právneho aktu Európskych spoločenstiev.